SIRI โกยยอดขาย 7 เดือน 1.1 หมื่นลบ. Q4 เปิด 4 โครงการใหม่
SIRI โกยยอดขายคอนโดฯ 7 เดือนแรก 1.1 หมื่นลบ. คิดเป็น 40% ของเป้าทั้งปี เตรียมเปิดอีก 4 คอนโดฯ มูลค่า 2.3 หมื่นลบ. ใน Q4/59
31 ส.ค. 2559

นายอุทัย อุทัยแสงสุข รองกรรมการผู้จัดการอาวุโส สายงานพัฒนาธุรกิจและพัฒนาคอนโดมิเนียม บริษัท แสนสิริ จำกัด (มหาชน) หรือ SIRI เปิดเผยว่า ยอดขายคอนโดมิเนียมในช่วง 7 เดือนแรกของปีนี้อยู่ที่ 11,000 ล้านบาท คิดเป็น 40% ของเป้ายอดขายคอนโดมิเนียมทั้งปีที่ 28,000 ล้านบาทแล้ว
ในช่วงที่เหลือของปีนี้จะเปิดโครงการคอนโดมิเนียมเพิ่มอีก 4 โครงการ รวมมูลค่า 22,800 ล้านบาท เพื่อให้เป็นไปตามเป้าหมายที่ปีนี้ทั้งปีจะเปิดคอนโด 11 โครงการ รวมมูลค่า 36,000 ล้านบาท โดยครึ่งแรกเปิดไปแล้ว 5 โครงการ มูลค่ารวม 7,500 ล้านบาท และไตรมาส 3 นี้เปิดไปอีก 1 โครงการ ชื่อโครงการคอนโดมิเนียม “โมริ เฮาส์” มูลค่าโครงการ 1,800 ล้านบาท และวันนี้เปิดอีก 1 โครงการคือ”เดอะเบส การ์เดน-พระราม 9″มูลค่า 2,280 ล้านบาท ส่วนอีก 4 โครงการคาดว่าจะเปิดทั้งหมดในไตรมาส 4/59 ซึ่งก็มั่นใจว่าจะเปิดได้ทันปีนี้และเปิดครบตามกำหนด หลังมองตลาดคอนโดมิเนียมยังไม่มีปัญหา
สำหรับรายได้รวมของคอนโดมิเนียมปีนี้ตั้งเป้าที่ 20,000 ล้านบาท ครึ่งแรกรับรู้รายได้แล้ว 11,000 ล้านบาท เหลือโอนอีก 9,000 ล้านบาท ซึ่งจะมาจากยอดขายรอรับรู้รายได้ (backlog) ในส่วนคอนโดมิเนียมที่ปัจจุบันอยู่ที่ 30,000 ล้านบาท รับรู้ครึ่งหลัง 7,000 ล้านบาท ที่เหลือทยอยรับรู้ปีถัด ๆ ไป และที่จะรับรู้รายได้อีก 2,000 ล้านบาท จะมาจากโครงการที่เปิดขายใหม่
ปัจจุบัน บริษัทมีกระแสเงินสดในมือสูงมากราว 10,000 ล้านบาท สำหรับการซื้อที่ดินเพิ่มเพื่อพัฒนาโครงการในอนาคตทั้งแนวราบและแนวสูง เพราะ 2 ปีที่ผ่านมาบริษัทเปิดตัวโครงการน้อยมาก จึงมีเงินเหลือเตรียมไว้ซื้อที่ดินเพิ่มและเป็นเงินทุนหมุนเวียน
โดยขณะนี้มีแนวทางที่จะซื้อเพิ่มอีก 3-4 แปลงเพื่อทำคอนโดมิเนียมย่านในเมืองแนวรถไฟฟ้า BTS ซึ่งตามแผนจะพัฒนาโครงการคอนโดมิเนียมร่วมกับบมจ.บีทีเอส กรุ๊ป โฮลดิ้งส์ (BTS) รวม 25 โครงการใน 5 ปี ซึ่งปัจจุบันเปิดร่วมกันไปแล้ว 5 โครงการ และยังมีที่ดินเหลืออีก 13 แปลงที่จะทยอยเปิดร่วมกัน
 